U Hrvatskoj nisu rijetkost stranke koje postoje isključivo zato da bi ljudi koji ih vode na državnoj i lokalnoj razini imali od čega živjeti. HSLS i HSS sjajan su primjer takvih business stranaka, bez ikakvih drugih političkih ambicija. Kad bi se HSLS i HSS sutra ugasili, na gubitku bi jedino bilo možda petstotinjak ljudi koji bi se morali prijaviti na Zavod za zapošljavanje. Te su političke opcije u potpunosti koncentrirane na to kako da stranku uglave u predizborne koalicije koje će stranačkom članstvu donijeti mjesta zastupnika, ministara, župana, gradonačelnika, načelnika općina, pročelnika, direktora... Sve ostalo za njih je, čini se, potpuno nevažno.

Političke stranke su korisno sredstvo za artikulaciju stavova i interesa određenih skupina birača, a s obzirom da je profesionalna politika vrlo ozbiljan i zahtjevan posao, prirodno je i da su svi koji se njome bave i solidno plaćeni. Stoga su, dakle, stranke za dio njihovih članova i izvor životne egzistencije. U Hrvatskoj, međutim, nisu rijetkost stranke koje postoje isključivo zato da bi ljudi koji ih vode na državnoj i lokalnoj razini imali od čega živjeti. HSLS i HSS sjajan su primjer takvih business stranaka, bez ikakvih drugih političkih ambicija. Kad bi se HSLS i HSS sutra ugasili, na gubitku bi jedino bilo možda petstotinjak ljudi koji bi se morali prijaviti na Zavod za zapošljavanje.



Nikome više te dvije stranke nisu potrebne, što pokazuju redovita istraživanja javnog mišljenja, kao i činjenica da HSLS i HSS u aktualnom sazivu Sabora ukupno imaju svega jednog zastupnika. No, zahvaljujući upornosti nacionalnih i lokalnih dužnosnika HSLS-a i HSS-a da si baš kroz politiku osiguraju egzistenciju, te stranke nisu nestale s političke scene. Štoviše, predsjednik HDZ-a Tomislav Karamarko ih je pozivom u predizbornu koaliciju promovirao u važne političke čimbenike.

KOSOROVO MUDROSLOVLJE: Tek s ovim misliocem HSLS pokazuje da je bezdušna stranka tehnokrata bez kalibra

ŠUTNJOM DO POBJEDE: Kandidatkinja koja nema previše toga za reći

Šefovi HSLS-a i HSS-a Darinko Kosor i Branko Hrg predmeti su medijskih analiza. Riječ je o nevjerojatnom postignuću tih posve nerelevantnih stranaka, za koje se u anketama izjašnjava između jedan i dva posto birača. Naravno, taj uspjeh ima i svojih negativnih strana. Kosor i Hrg, doduše, nisu zabrinuti zato što su zbog želje da se u suradnji s HDZ-om održe na površini, zadnjih dana ispadali ridikulozni. Oni su odabrali politički put koji podrazumijeva iznimno debelu kožu i ovakve ih sitnice nipošto ne mogu poremetiti. Ali, na nama je ipak da upozorimo na čudesne "akrobacije bez legitimacije" što ih izvode dvojica junaka ovog teksta.



Još nedavno Kosor je Karamarka prozivao da je lijen, da ne dolazi na posao u Sabor, ali svejedno prima plaću (FOTO: hdz.hr)

Darinko je u srpnju 2010. godine, nakon što je izabran za predsjednika HSLS-a, tu stranku izveo iz Vlade koju je vodila njegova sestrična Jadranka Kosor. Za nju, koja se borila očuvati parlamentarnu većinu i završiti pristupne pregovore, bio je to neugodan udarac. Bratić se prelaskom u oporbu htio ukrcati u ekipu Zorana Milanovića, ali nije mu bilo suđeno. U međuvremenu su rođaci, međutim, popravili osobne i političke odnose, a kruna toga bio im je zajednički nastup na izborima za Europski parlament prije nekoliko mjeseci. HSLS je tada bio u koaliciji s Nacionalnim forumom Nikice Gabrića, a Jadranka Kosor ušla je na njihovu listu kao nezavisna kandidatkinja. Tijekom kampanje, postoje o tome tragovi na izdajničkom internetu, Kosor je sestričnu nazivao "Vilom Velebita", apelirajući na birače da glasuju za nju, a ne za HDZ koji ju je izbacio.



"Jadranka je Hrvatsku uvela u Europsku uniju i to vrijedi nagrade na izborima", objašnjavao je. Karamarka je, pak, kritizirao da je lijen, da nikad ne dolazi na posao u Sabor, ali da plaću svejedno uzima. Bilo je to u svibnju ove godine, kad je Kosor procjenjivao da je Gabrić dobitna kombinacija za HSLS. No, to mu se izjalovilo. Njihova je lista loše prošla, a kako se već približavaju i parlamentarni izbori, Kosor je trebao brzo djelovati i pronaći nekog drugog tko će mu šlepati stranku. U Kukuriku koaliciji su HSLS-u vrata bila zatvorena i preostao im je HDZ.



"Prva je stvar izbjeći predizborne koalicije s HDZ-om ili SDP-om. U koalicijama s dominantnom strankom vi možete dobiti dva, tri zastupnika, ali nemate utjecaj na procese", poručivao je Kosor prije godinu dana na tribini u organizaciji Zavjeta za Hrvatsku. Te je ideje sada morao zaboraviti. Prihvatio je ponudu Karamarka, koji je potjerao iz stranke "Vilu Velebita", a misli da mu je HSLS dobar za imidž. Kosor zauzvrat trenutačno uvjerava građane da je "Vlada s HDZ-om zadnja nada za Hrvatsku". Kada ga novinari pitaju zašto se HSLS povukao iz Vlade Jadranke Kosor, on im odgovara da je razlog što se nije realizirao Program gospodarskog oporavka. To bi trebalo značiti da HSLS čvrsto podržava taj ekonomski dokument. Ali, u pitanju je stranka koja nema stava kojeg se drži dulje od dan, dva.



U Programu gospodarskog oporavka zapisana je i monetizacija autocesta, na kojoj inzistira i vlada Zorana Milanovića. Podupire li je HSLS u tome? Ma, kakvi. Kosor je jedan od najglasnijih protivnika davanja autocesta u koncesiju i najavio je da će se HSLS angažirati u prikupljanju potpisa za raspisivanje referenduma kontra monetizacije. U Darinku Kosoru kao da se nalazi više osoba koje između sebe uopće ne komuniciraju. A to što govori o zadnjoj šansi spreman je za godinu, dvije, ako ostane u opoziciji, ponoviti, uz malu izmjenu da umjesto HDZ-a stavi Orah. Uostalom, Kosor je upravo izjavio da 99 posto hrvatskih građana ne zanimaju svjetonazorske stvari. On stoga može s apsolutno svakim. Dokazao je to i koalirajući svojedobno u Zagrebu s HIP-om Miroslava Tuđmana, od kojeg je tada i HDZ zazirao.



Hrgov najnoviji potez možda nadilazi i sve Kosorove egzibicije (FOTO: Novilist.hr)

Za Hrga, koji tobože danonoćno bdije nad interesima seljaka, šira je javnost doznala tek nakon što je Josip Friščić otišao u mirovinu, a gradonačelnik Križevaca uspio poraziti sve protivnike u stranci i zasjesti na čelo HSS-a. Zato je Hrgov dosje dosta tanji nego Kosorov, ali i u njemu ima pravih poslastica. I predsjednik HSS-a u potpunosti je koncentriran na to kako da stranku uglavi u predizborne koalicije koje će stranačkom članstvu donijeti mjesta zastupnika, ministara, župana, gradonačelnika, načelnika općina, pročelnika, direktora...



Predizborne koalicije su pogonsko gorivo HSS-a. Ali, u subotu je njihov Glavni odbor odlučio podržati referendum kojim "U ime obitelji" traže izmjenu Ustava na način da se uvede mogućnost preferencijalnog glasovanja, ali i zabrani predizborno koaliranje?! Zvuči to uistinu nestvarno. Hrg je dogovorio koaliciju s Karamarkom, a sada se zalaže da se ona Ustavom stavi izvan snage. Ovaj potez možda nadilazi i sve Kosorove egzibicije. Tko zna što je bilo Hrgu da se solidarizirao sa Željkom Markić i time se suprotstavio HDZ-u, koji se izričito protivi ovom referendumu. Dok je HDZ članovima odaslao cirkularni sms kojim ih je upozorio da ni slučajno ne potpisuju referendumsku inicijativu, HSS je svoje pozvao da se pridruže Željki Markić.



Možda se Hrg uplašio da će s uključivanjem HSLS-a u HDZ-ov blok, manje HSS-ovaca ući u kadrovsku križaljku, pa se Karamarku osvećuje bizarnom potporom zabrani predizbornih koalicija. U nezgodnu je situaciju automatski doveo i Kolindu Grabar Kitarović, predsjedničkog kandidata i HDZ-a i HSS-a. Kakav da ona stav zastupa u vezi s referenduma, kad ga neke stranke koje stoje iza njezine kandidature podržavaju, a neke ne? U Krapini je u subotu navečer odbila molbu novinara da se izjasni o tome. Ukratko, potpuni kaos. A sve zbog nadnaravne želje čelnika malih stranaka da im one budu izvor egzistencije.

Lupiga.Com